CXVII.  Privilegium pro monasterio Vallis Altae.   (Veronae, Jan. 12.) [LUPI,  Cod. diplom. Bergom.,  II, 1355.]
UUBANUS episcopus, servus servorum Dei, dilectis filiis ISRAELI abbati et fratribus monasterii Altaevallis in Pergamensi parochia tam praesentibus quam futuris regulariter substituendis, in perpetuum.
Commissae nobis apostolicae sedis auctoritas nos hortatur ut locis et personis religiosis auxilium devotione debita implorantibus tuitionis praesidium impendamus. Quia sicut injusta petentibus nullus sit tribuendus effectus, ita legitima et justa postulantibus non est differenda petitio. Eapropter, dilecti in Domino filii, vestris justis postulationibus clementer annuimus et monasterium Altaevallis in quo divino mancipati estis obsequio, sub beati Petri et nostra protectione suscipimus, atque praesentis scripti privilegio communimus, imprimis siquidem statuentes ut ordo monasticus qui secundum Deum et beati Benedicti Regulam in eo noscitur institutus perpetuis ibidem temporibus inviolabiliter conservetur. Praeterea quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, liberalitate regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant; in quibus haec duximus exprimenda vocabulis: Ab oriente terram de Gaverino et Apelliano et Milonio et Tercio; montem qui dicitur Pelsinus; ab occidente vero sicut trahit Vallicula quae dicitur Vallis Jumella; a montibus viam de Altino; villam quae dicitur Pellianus cum possessionibus suis; villam novam cum possessionibus suis, capellam Sanctae. . . . . . de Campania cum possessionibus suis; capellam Sancti Salvatoris Pergamensis cum possessionibus suis. Montem qui dicitur Armentaticus; montem qui dicitur Cardenianus; montem qui dicitur Mallia; donationes etiam a bonae memoriae Gregorio Girardo Vulla Pergamensibus episcopis de consilio et assensu capituli sui, vobis et monasterio vestro factas, et eas praeterea quas venerabilis frater noster Joannes Brixiensis episcopus super Ecclesiam Sancti Georgii de Tegio et bonae memoriae Altemanius Tridentinus episcopus super Ecclesia Sancti Laurentii de Tridento vobis de canonicorum suorum assensu fecerunt et scriptis perpetuis roboraverunt, sicut in scriptis illis continetur et vos juste et pacifice possidetis, vobis et per vos monasterio auctoritate apostolica confirmamus. Obeunte vero te nunc ejusdem loci abbate vel tuorum quolibet successorum, nullus ibi sub qualibet subreptionis astutia seu violentia praeponatur nisi quem fratres de communi assensu. . . . . . consilii sanioris, secundum Dei timorem et B. Benedicti Regulam duxerint eligendum. Sane novalium vestrorum quae propriis manibus aut sumptibus colitis, sive de nutrimentis vestrorum animalium nullus a vobis decimas exigere vel extorquere praesumat. Decernimus ergo ut nulli hominum fas sit praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi quatenus et hic fructum bonae actionis percipiant et apud districtum Judicem praemia aeternae pacis inveniant. Amen, amen, amen. In circulo: AD TE, DOMINE, LEVAVI ANIMAM MEAM. Ego Urbanus Catholicae Ecclesiae episc subscripsi. Ego Paulus Praenestinus episcopus subscripsi. Ego Henricus Albanensis episcopus subscripsi. Ego Jacobus diaconus cardinalis Sanctae Mariae in Cosmedin subscripsi. Ego Gratianus Sanctorum Cosmae et Damiani diaconus cardinalis subscripsi. Ego Bobo diaconus card. S. Angeli, subscripsi. Ego Petrus de Boi . . . . . . Sanctae Susannae presbyter cardinalis subscripsi. Ego Laborans presb. card. Sanctae Mariae trans-Tiberim titulo Calixti subscripsi. Ego Pandulfus presbyter cardinalis titulo XII Apostolorum subscripsi. Ego Melchior presbyter cardinalis Sanctorum Joannis et Pauli tituli Pammachii subscripsi. Datum Veronae, per manum Alberti Romanae Ecclesiae presbyteri cardinalis et cancellarii, II Idus Januarii, indict. IV, Incarnationis Dominicae anno 1186, pontificatus vero domni Urbani papae III anno secundo.